Bya John Bosco Sseruwu
ABATUUZE abeegattira mu bibiina byobulimi n’obulunzi ku kyalo Mwota ekiri mu ggombolola y’e Lukaya e Kalungu basabye Gavumenti ebakwasizeeko mu kutandikawo enkola y’okufukirira n’okufuuyira ebirime byabwe, olw’embeera y’obudde egenda ekyukakyuka buli kiseera.
Abalimi bagamba nti beeraliikirivu okudda mu kyeya ekyakaggwa kuba enkuba eringa eweddeyo ate nga n’amazzi tegakyalwa mu ttaka olw’obugimu okuggwaamu nti ekitundu kino kati kifuuse kizibu nnyo omuntu okubaza emmere nga tafukiridde oba okufuuyira ebirime.
Baagambye nti newankubadde balina emigga egibaliraanye, tebagiganyuddwaamu olw’ebimera ebizze, bikala omusana kyokka nga beetaaga obuuma, obutonotono okupika amazzi gatuuke mu nnimiro kye bagamba nti kisoboka singa bayambibwako.
Bawadde abakulembeze mu Kalungu amagezi bakwatagane ne Gavumenti mu kusikiriza bamusigansimbi abalina obumanyirivu mu nkola eno, kibasobozese okukyusa ebyobulimi mu kitundu kino.
Obubaka buno baabutisse omubaka wa Kalungu East mu Palamenti, Vincent Ssempijja, bwe baabadde bamulambuza ezimu ku pulojekiti zaabwe omuli ensuku, emisiri gy’emmwaanyi n’ebiyumba by’enkoko mwe baggya ensimbi z’okwekulaakulanya.
Baategeezezza nti beekolamu ebibiina ebisoba mu munaana nga mulimu eby’abavubuka n’abakadde mwe batereka ssente ate oluvannyuma ne bazeewola ssekinnoomu, kye bagamba nti kibakoledde nnyo kubanga buli mmemba alina ke yeekoledde.
Gerevasio Mukasa ne Gerald Muteesaasira abaakulembeddemu bannaabwe baagambye nti ebibasoomooza bingi nga mulimu obubbi bw’ebisolo n’emmere, amakubo amabi n’ebiseera enkuba mw’etonnyera ebikyukakyuka ekivaako okufiirwanga ensigo ze baba basize.
Ssempijja yasembye okusaba kwabwe n’agamba nti enkola y’okufukirira ebirime nnungi kyokka basooke beesondemu ssente, batandikewo n’obuuma obusika amazzi obw’ebbeeyi entonotono n’oluvannyuma ne Gavumenti ebayambeko okubunyisa amazzi.
run_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn